| Na ntangu yina, Yehowa tubilaka mono nde, ‘Sala matadi zole bonso yina ya ntete, mpi kwisa kutombuka na mono na ngumba diaka nge fwete sala sanduku mosi ya mabaya. | |
| Ebuna mono ta sonika na zulu ya matadi yina mambu yina vandaka na matadi ya ntete, yina nge panzaka, mpi nge fwete tula yo na kati ya sanduku yina.’ | |
| Yo yina mono salaka sanduku na mabaya ya akasia mpi mono salaka matadi zole bonso yina ya ntete mpi mono tombukaka na ngumba ti matadi yina zole na diboko na mono. | |
| Ebuna yandi sonikaka na zulu ya matadi mambu yina yandi sonikaka na mbala ya ntete, Bansiku Kumi, yina Yehowa tubilaka beno na ngumba na kati ya tiya na kilumbu ya lukutakanu ebuna Yehowa pesaka mono yo. | |
| Na nima mono balukaka, katukaka na ngumba mpi kulumukaka, ebuna mono tulaka matadi yina na kati ya sanduku yina mono salaka, kisika yo kele kaka, kaka mutindu Yehowa songaka mono. | |
| Ebuna bantu ya Izraele katukaka na Beeroti Bene-yakani mpi kwendaka na Mosera. Aroni fwaka kuna mpi bo zikaka yandi, ebuna mwana na yandi Eleazare yantikaka kusala kisalu ya kinganga-nzambi na kisika na yandi. | |
| Bo katukaka pana mpi kwendaka na Gudgoda, na nima bo katukaka na Gudgoda mpi kwendaka na Yotbata, insi yina bamasa kele mingi. | |
| Na ntangu yina, Yehowa tulaka dikanda ya Levi na kingenga sambu na kunata sanduku ya kuwakana ya Yehowa, sambu na kutelama na ntwala ya Yehowa sambu na kusadila yandi kisalu, mpi sambu na kusakumuna bantu na zina na yandi, mutindu bo ke salaka yo tii bubu yai. | |
| Yo yina Levi kele ve ti kimvwama to dikabu ti bampangi na yandi. Yehowa kele dikabu na yandi, kaka mutindu Yehowa Nzambi na nge tubilaka yandi. | |
| Mono bikalaka na ngumba mutindu mono salaka yo na mbala ya ntete, bilumbu mpi bampimpa 40, ebuna Yehowa wilaka mono na mbala yina mpi. Yehowa zolaka ve kufwa nge. | |
| Ebuna Yehowa tubilaka mono nde, ‘Kwenda na ntwala ya bantu, mpi beno yilama sambu na kukwenda, na mpila nde bo kota mpi bo baka insi yina mono diaka ndefi na ba-nkaka na bo na kupesa bo.’ | |
| Ntangu yai, O Izraele, nki Yehowa Nzambi na nge ke lomba nge? Kaka diambu yai: kuwa Yehowa Nzambi na nge boma, kutambula na banzila na yandi yonso, kuzola yandi, kusadila Yehowa Nzambi na nge na ntima na nge ya mvimba mpi na moyo na nge ya mvimba, | |
| mpi kuzitisa bantuma ti bansiku ya Yehowa yina mono ke pesa nge bubu yai sambu na mambote na nge mosi. | |
| Tala! Zulu, ata zulu ya kuluta zulu, mpi ntoto ti bima yonso yina kele na kati na yo kele ya Yehowa Nzambi na nge. | |
| Kansi Yehowa pusanaka pene-pene mpi monisaka zola na yandi kaka na ba-nkaka na beno, mpi yandi me sola beno, bana na bo, na kati ya bantu yonso, mutindu beno kele bubu yai. | |
| Yo yina, beno fwete kumisa bantima na beno bunkete mpi kuyambula kuvanda ntu-ngolo mutindu yai. | |
| Sambu Yehowa Nzambi na beno kele Nzambi ya banzambi mpi Mfumu ya bamfumu, Nzambi ya nene, ya ngolo, mpi ya ke pesaka boma, yina ke sadilaka ve ata muntu mosi mambu ti kupona-pona mpi ke ndimaka ve avoka. | |
| Yandi ke zengaka mambu na lunungu sambu na mwana ya me konda tata mpi mufwidi ya nkento, mpi ke zolaka munzenza, na mutindu yandi ke pesaka yandi madia mpi bilele. | |
| Beno mpi, beno fwete zola munzenza, sambu beno kumaka banzenza na insi ya Ezipte. | |
| Nge fwete wa Yehowa Nzambi na nge boma, nge fwete sadila yandi, nge fwete kangama na yandi, mpi nge fwete zenga kieleka na zina na yandi. | |
| Yandi kele Muntu yina nge fwete kumisa. Yandi kele Nzambi na nge, yina me sadilaka nge mambu yai yonso ya nene mpi ya ke pesaka boma, mambu yina meso na nge mosi me mona. | |
| Ntangu ba-nkaka na nge kulumukaka na Ezipte bo vandaka bantu 70, kansi ntangu yai Yehowa Nzambi na nge me kumisa nge bantu mingi bonso bambwetete ya zulu. | |